text:
 2.9.2016
 BG
 Официален вестник на Европейския съюз
 L 236/1
 РЕГЛАМЕНТ ЗА ИЗПЪЛНЕНИЕ (ЕС) 2016/1448 НА КОМИСИЯТА
 от 1 септември 2016 година
 за изменение на Регламент (ЕО) No 874/2009 относно установяване на правила за прилагане на Регламент (ЕО) No 2100/94 на Съвета относно производството пред Службата на Общността за сортовете растения
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 2100/94 на Съвета от 27 юли 1994 г. относно правната закрила на Общността на сортовете растения (1) („основния регламент“), и по-специално член 114 от него,
 като има предвид, че:
 (1)
 За целите на основния регламент с Регламент (ЕО) No 874/2009 на Комисията (2) се определят правила относно производството пред Службата на Общността за сортовете растения („Службата“).
 (2)
 Когато съответната страна използва адрес на електронна поща, за целите на ефикасното управление на производството пред Службата е необходимо страните в такива производства да бъдат определяни не само с името и адреса си, но и с адреса на електронната си поща.
 (3)
 Необходимо е да се уточни, че както е посочено в член 2, параграф 2 от Регламент (ЕО) No 874/2009, юридическите лица, предприятията и търговските дружества следва да се определят официално с наименованията, регистрирани в съответната държава членка или трета държава.
 (4)
 Правоприемникът на правна закрила на Общността на сортовете растения следва да има възможност да използва друг официален език на Европейския съюз, различен от този, който е избран от първоначалната страна в производството пред Службата или отделението по жалбите.
 (5)
 С цел намаляване на разходите за превод и ускоряване на производствата, по време на производството Службата или отделението по жалбите, със съгласието на всички страни в производството, следва да могат да използват само един от официалните езици на Европейския съюз. Същото следва да се прилага и за изслушването на свидетели и експерти, както и за писмения превод на документи на страните в производството. По същата причина следва да бъде възможно да се ограничи преводът на обемни документи до откъси от тях или техни резюмета.
 (6)
 Предвид нарастващата сложност на законодателството в областта на правната закрила на Общността на сортовете растения е необходимо посочените в член 6 от Регламент (ЕО) No 874/2009 членове с юридическа квалификация да са завършили право и да са придобили признат опит в областта на интелектуалната собственост, правната закрила на сортовете растения или регистрацията на растителни сортове.
 (7)
 Целесъобразно е членовете на отделението по жалбите да получават възнаграждение за изпълнението на своите задачи, като размерът на това възнаграждение следва да бъде определен от административния съвет по предложение на председателя на Службата.
 (8)
 С цел постигане на по-голяма яснота следва изрично да се посочи, че на службата за проверка е възложена отговорност за конкретен обхват на техническата проверка. Освен това следва изрично да се поясни, че административният съвет може да измени или отмени определената отговорност по искане на службата за проверка.
 (9)
 За целите на прозрачността административният съвет следва да има възможност да прави това определяне при спазване на определени изисквания, както и да установява процедурите, по които Службата да извършва


text:
определянето.
 (10)
 Опитът е показал, че е важно да се разработят ръководни принципи във връзка с растителния материал, представян с цел проверка на различимостта, хомогенността и стабилността в рамките на заявките за правна закрила на Общността на сортовете растения и на прехвърлянето на този растителен материал между различни служби за проверка. Поради това е целесъобразно административният съвет да приеме такива принципи.
 (11)
 В член 14 от Регламент (ЕО) No 874/2009 следва да бъде определено по-ясно, че посочената разпоредба се отнася до агенции и подразделения, извършващи дейност като служби за проверка. Освен това в разпоредбата е необходимо ясно да се посочи, че при определянето на такава агенция или учредяването на такива подразделения следва да бъдат спазвани едни и същи правила като при определянето на служба за проверка.
 (12)
 Член 15 от Регламент (ЕО) No 874/2009 следва да бъде приведен в съответствие с формулировката на останалите разпоредби на посочения регламент. Освен това следва да се уточни, че по отношение на трети лица за действия на Службата следва да се считат единствено действията, извършени след подписването на писменото споразумение.
 (13)
 За целите на сравнимостта на докладите от одити, посочени в член 15, параграф 5 от Регламент (ЕО) No 874/2009, е необходимо тези доклади да се представят съгласно хармонизиран образец, който следва да бъде установен от Службата. Освен това Службата следва да има възможност да намали таксата, плащана на службата за проверка, когато докладът от одита не е представен в срок.
 (14)
 Текстът на член 15, параграф 6 от Регламент (ЕО) No 874/2009 следва да бъде преформулиран, така че да предвижда възможност за изменение на определянето на дадена служба за проверка.
 (15)
 За целите на ефективното, ефикасно и бързо разглеждане на заявките за правна закрила на Общността на сортовете растения е необходимо тези заявки да се подават в Службата, а не в определените агенции или подразделения, учредени съгласно член 30, параграф 4 от основния регламент.
 (16)
 В член 17 от Регламент (ЕО) No 874/2009 са предвидени правилата относно получаването на заявките. В потвърждението на получаването им следва да се посочва също така естеството на получените документи. Освен това следва да се уточни, че потвърждението за получаване следва да се изпраща до Службата по електронен път.
 (17)
 В член 18, параграф 3 от Регламент (ЕО) No 874/2009 се посочва информацията, която трябва да бъде предоставена от заявителя при подаване на молба за право на собственост по отношение на сорт и на молба за официално приемане на сорта за издаване на сертификати и пускане на пазара, когато официалното приемане включва официално описание на сорта. Тъй като вторият вид молба може да бъде подадена в държавна или в регионална организация, която не е член на Международния съюз за закрила на новите сортове растения (UPOV), е целесъобразно да се заличи текстът относно държавата членка и UPOV в същия член във връзка с молбата за официално приемане на сорта за издаване на сертификати.
 (18)
 В член 19 от Регламент (ЕО) No 874/2009 следва да се уточни, че заявките не могат да се подават от лица, различни от селекционера, освен

type: legislation

jurisdiction: EU


text:
в случай че той надлежно е упълномощил съответното лице за целта, като заявката следва да съдържа името и адреса на процесуалния представител. Формулировката на тази разпоредба следва да бъде приведена в съответствие с формулировката на техническия въпросник, изготвен в съответствие с международните стандарти на UPOV.
 (19)
 За по-голяма яснота и с цел избягване на всякакви пропуски или дублирания е целесъобразно в член 22 от Регламент (ЕО) No 874/2009, който се отнася до ръководните принципи на тестовете, да се уточни, че при липса на решение на административния съвет или на временно решение на председателя на Службата се прилагат ръководните принципи на UPOV по родове и видове. Когато такива ръководни принципи не са налични, следва да се прилагат националните насоки, разработени от компетентния орган, отговарящ за техническата проверка на сортовете растения, при условие че председателят на Службата е съгласен.
 (20)
 Решенията относно ръководните принципи на тестовете следва да имат постоянен характер поради тяхното значение за ползвателите им. Поради това член 23, параграф 2 от Регламент (ЕО) No 874/2009 следва да бъде заличен, за да се отрази, че решението на председателя на Службата, вземано при упражняване на посоченото в параграф 1 от същия член правомощие, не е временно.
 (21)
 Целесъобразно е да се актуализира член 24 от Регламент (ЕО) No 874/2009, за да се отрази обстоятелството, че кореспонденцията между Службата и службите за проверка вече се извършва по електронен път.
 (22)
 По отношение на приемането на доклад от проверка, която е извършена или се извършва от компетентен орган извън територията на Европейския съюз, е необходимо да се поиска сключването на писмено споразумение въз основа на съгласието на административния съвет на Службата. Освен това може да се даде възможност на Службата да вземе предвид доклад, изготвен от компетентен орган на трета държава или на регионална организация, която е член на UPOV, както и на някоя от страните по Споразумението за свързаните с търговията аспекти на защитата на правата върху интелектуалната собственост („Споразумението TRIPS“). И накрая, целесъобразно е да се добави изискване за наличие на информация относно опита на третата държава във връзка с извършването на тестове на съответните родове или видове.
 (23)
 Предвид факта, че Службата следва да предоставя право на закрила на сортовете растения за всички родове и видове, е целесъобразно да се позволи на Службата да отправя искане до компетентен орган на трета държава или на регионална организация, която е член на UPOV, както и на трета държава, страна по Споразумението TRIPS, за извършване на техническа проверка, когато няма възможност за извършване на техническата проверка за конкретните родове и видове в служба за проверка в Европейския съюз и когато не е наличен или не се очаква да бъде наличен доклад от проверка с резултатите от техническата проверка. Писменото споразумение следва да бъде сключвано въз основа на съгласието на административния съвет на Службата при определени условия.
 (24)
 Като се има предвид, че заявките за правна закрила на Общността на сортовете растения вече не се разглеждат от националните агенции, е целесъобразно формулировката на член 28 от Регламент (ЕО) No 874/2009 да бъде съответно адаптирана.


text:
(25)
 С цел ограничаване на административната тежест не следва да се изисква заверено копие от патентното свидетелство или свидетелства.
 (26)
 Понякога жалбоподателите трябва да използват процесуални представители. Поради това е целесъобразно в член 45 от Регламент (ЕО) No 874/2009 да се уточни, че жалбата трябва да съдържа елементи, свързани с евентуален процесуален представител, определен от жалбоподателя.
 (27)
 От съображения за ефикасност отделението по жалбите следва да има възможност да разглежда по няколко жалби в рамките на едно и също производство или на съединени производства.
 (28)
 Член 53, параграф 4 от Регламент (ЕО) No 874/2009 следва да бъде допълнен с няколко уточнения, така че посочената разпоредба да бъде адаптирана към установените потребности и опита, придобит при прилагането на посочения регламент и на други законодателни актове на Съюза.
 (29)
 От съображения за правна сигурност е целесъобразно да се добавят правила във връзка с решенията на Службата в производство за обявяване на недействителност и отнемане на правната закрила, предвидени съответно в член 20 и член 21 от основния регламент.
 (30)
 Като се има предвид, че Службата е разработила електронни средства, сертификатът за правна закрила на Общността на сортовете растения следва да се предоставя по електронен път.
 (31)
 Като се има предвид, че не съществува процедура за използване на електронен подпис, е целесъобразно формулировката на член 57 от Регламент (ЕО) No 874/2009 да се измени и да се посочва само електронно удостоверяване на самоличността.
 (32)
 За повече яснота е целесъобразно в член 62 от Регламент (ЕО) No 874/2009 да се уточни, че Службата може да отпуска аванс на свидетели и експерти. Освен това е необходимо да се пояснят правилата относно окончателното задължение за плащане по отношение на Службата или на съответната страна.
 (33)
 Необходими са по-конкретни правила относно съдържанието на протокола, посочен в член 63 от Регламент (ЕО) No 874/2009. Освен това, като се има предвид, че в производството по обжалване лицето, което провежда устната фаза на производството, не е член на персонала на Службата, е целесъобразно съответната разпоредба да се измени, за да се гарантира, че тази фаза може да бъде провеждана от външни за Службата лица.
 (34)
 Целесъобразно е да се въведат допълнителни подробни правила относно връчването на документи по електронен път или чрез други технически средства. Необходимо е също така да се уточни до кого следва да изпраща уведомлението Службата при един или няколко процесуални представители, определени от една или няколко страни.
 (35)
 В член 67 от Регламент (ЕО) No 874/2009 следва да се уточни, че председателят на Службата също така трябва да определи срока, в който при публично оповестяване се счита, че уведомлението за документа е извършено.
 (36)
 От съображения за прозрачност е целесъобразно в началото на всяка календарна година в Официалния бюлетин на Службата да се публикува удължаването на сроковете, приети от председателя на Службата. Освен това е уместно да се даде възможност за удължаване на срока, ако при някоя от страните по производството е настъпило прекъсване на електронната връзка и тя е в състояние да докаже това прекъсване посредством доставчика на услуги.
 (37)
 С цел опростяване на процедурите


text:
и оптимизиране на използването на ресурсите е целесъобразно да се поиска от страните по производството, действащи заедно, да съобщят името на един процесуален представител, както и да се определят правилата за случаите, в които те не са го направили. Също така е целесъобразно да се добавят правила относно прехвърлянето на право на закрила на Общността на сортовете растения от страна в производството на повече от едно лице, когато са били определени повече от един процесуален представител.
 (38)
 Като се има предвид, че Службата възнамерява да намали употребата на документи, изготвени на хартия, вече не е необходимо да се представят няколко копия, в случай че пълномощното се отнася до повече от едно производство.
 (39)
 За да се гарантира, че другите страни в производството са правилно информирани, следва да бъдат определени условията, при които вписването на процесуален представител в регистъра на Службата ще бъде заличено.
 (40)
 В член 81 от Регламент (ЕО) No 874/2009 се определят условията за вписване в регистрите на Службата в особени случаи. За повече яснота относно естеството на окончателното решение следва да се уточни, че дадено окончателно решение не може да бъде вписано в регистрите, докато е предмет на обжалване.
 (41)
 Предвид повишената сложност на производството, предвидено в Регламент (ЕО) No 874/2009, възнагражденията на участващите в него експерти следва да бъдат коригирани. Освен това, тъй като техническата проверка може да се извърши в служба за проверка или в технически квалифициран орган, този технически квалифициран орган следва да бъде добавен.
 (42)
 В случай на изменение на Регламент (ЕО) No 874/2009 неговата формулировка следва да бъде приведена в съответствие с формулировката на основния регламент.
 (43)
 Поради това Регламент (ЕО) No 874/2009 следва да бъде съответно изменен.
 (44)
 Проведени са консултации с административния съвет на Службата на Общността за сортовете растения.
 (45)
 Мерките, предвидени в настоящия регламент, са в съответствие със становището на Постоянния комитет за правна закрила на сортовете растения,
 ПРИЕ НАСТОЯЩИЯ РЕГЛАМЕНТ:
 Член 1
 Изменение на Регламент (ЕО) No 874/2009
 Регламент (ЕО) No 874/2009 се изменя, както следва:
 1)
 В член 2 параграфи 1 и 2 се заменят със следното:
 „1. Страните в производството се определят чрез тяхното име, адрес и адрес на електронна поща, когато съответната страна използва такъв адрес.
 2. Физическите лица се посочват чрез тяхното фамилно и собствено име или имена. Юридическите лица, както и предприятията или търговските дружества се посочват чрез техните официални наименования, както са регистрирани в съответната държава членка или трета държава.“
 2)
 В член 3, параграф 1 се добавя следната алинея:
 „Даден правоприемник по смисъла на член 23, параграф 1 от Основния регламент обаче може да поиска да бъде използван друг официален език на Европейския съюз при бъдещи производства, при условие че искането бъде подадено при вписването на прехвърлянето на правото на закрила на Общността на сортовете растения в регистъра за правната закрила на Общността на сортовете растения.“
 3)
 В член 4 параграф 2 се заменя със следното:
 „2. Ако събирането на показания, посочено в параграф 1, е разрешено по искане на страна в производството, тогава, ако страна в производството, свидетел или


text:
експерт не може да се изрази по подходящ начин на някой от официалните езици на Европейския съюз, той може да бъде изслушан само ако страната, която е отправила искането, осигури превод на официалния език на Европейския съюз, използван от всички страни в производството или от членовете на персонала на Службата.
 Страните в производството, даден свидетел или експерт и членовете на персонала на Службата или на отделението по жалбите могат да се споразумеят по време на устната фаза на производството да се използва само един от официалните езици на Европейския съюз.
 Службата може да разреши дерогации от разпоредбите на първа алинея.“
 4)
 В член 5 параграфи 1 и 2 се заменят със следното:
 „1. Ако страна в производството представи документ на език, различен от официалните езици на Европейския съюз, Службата може да изиска от страната да представи превод на документа на един от официалните езици на Европейския съюз, използван от същата страна или от членовете на персонала на Службата или на отделението по жалбите.
 2. Когато страна в производството представи превод на документ, Службата може да изиска да бъде представено удостоверение в определен от нея срок, че преводът отговаря на оригиналния текст. Преводите на обемни документи могат да бъдат ограничени до откъси от тях или техни резюмета. Службата или отделението по жалбите обаче може да поиска по всяко време — по собствена инициатива или по искане на страна в производството — по-подробен или пълен превод на тези документи.
 Страните в производството и членовете на персонала на Службата или на отделението по жалбите могат да се споразумеят даден документ да бъде преведен само на един от официалните езици на Европейския съюз.“
 5)
 В член 6 параграф 3 се заменя със следното:
 „3. Лицето с юридическа квалификация притежава диплома по право и притежава признат опит в областта на интелектуалната собственост, правата на закрила на сортовете растения или регистрацията на сортове растения.“
 6)
 Член 10 се заменя със следното:
 „Член 10
 Консултации
 Членовете на персонала на Службата могат да използват безплатно помещенията на националните агенции, посочени в член 30, параграф 4 от Основния регламент, както и тези на службите за проверка и агенциите, посочени съответно в член 13 и член 14 от настоящия регламент, за провеждане на периодични консултации със страни в производства и с трети лица.“
 7)
 В член 11 се добавя следният параграф 5:
 „5. Председателят и членовете на отделението по жалбите получават възнаграждение за изпълнението на своите задачи. Това възнаграждение се определя от административния съвет на Службата въз основа на предложение от председателя на Службата.“
 8)
 Член 13 се изменя, както следва:
 а)
 параграф 1 се заменя със следното:
 „1. Когато административният съвет възложи на компетентната служба в държава членка извършването на техническа проверка на определени родове или видове, председателят на Службата уведомява съответната служба, наричана по-нататък „служба за проверка“, за този факт, наричан по-нататък „определяне на служба за проверка“. Определянето поражда действие в деня на посоченото уведомяване. Настоящата разпоредба се прилага mutatis mutandis, когато това определяне на службата за проверка се изменя или отменя, при спазване на разпоредбите на член


text:
15, параграф 6 от настоящия регламент.“;
 б)
 вмъкват се следните параграфи 1а, 1б и 1в:
 „1а. Административният съвет може да обвърже определянето на дадена служба за проверка или разширяването на обхвата на съществуващо определяне на дадена служба за проверка със спазването на съответните изисквания, насоки и процедури на Службата.
 Ако дадена служба за проверка използва технически квалифицирани органи по смисъла на член 56, параграф 3 от Основния регламент, тя гарантира спазването на съответните изисквания, насоки и процедури на Службата.
 Службата извършва одит, за да провери дали службата за проверка спазва нейните съответни изисквания, насоки и процедури. След провеждането на одит Службата съставя одитен доклад.
 Административният съвет взема решението си за определяне на дадена служба за проверка въз основа на одитния доклад, изготвен от Службата.
 1б. За разширяване на обхвата на съществуващо определяне на служба за проверка по инициатива на Службата административният съвет може, при липса на одитен доклад, да вземе решението си въз основа на доклад, изготвен от Службата, в който се прави оценка на спазването на съответните изисквания, насоки и процедури на Службата.
 За разширяване на обхвата на съществуващо определяне на служба за проверка по инициатива на служба за проверка административният съвет взема решението си въз основа на одитен доклад, изготвен от Службата.
 1в. Въз основа на одитния доклад административният съвет може да реши да отмени или да ограничи обхвата на съществуващо определяне на служба за проверка.
 По искане на служба за проверка, с което Службата е съгласна, обхватът на съществуващо определяне на служба за проверка може да бъде ограничен. Службата привежда в действие ограничението, като го включи в споразумението, посочено в член 15, параграф 1.“;
 в)
 в параграф 3 се добавя следното изречение:
 „Службата може да изготвя ръководни принципи относно използването от служби за проверка на растителен материал, който е бил представен за проверка на различимостта, хомогенността и стабилността в рамките на заявките за предоставяне на правна закрила на Общността на сортовете растения. Тези ръководни принципи могат да включват условия, при които такъв растителен материал може да бъде прехвърлян между служби за проверка.“
 9)
 Член 14 се изменя, както следва:
 а)
 заглавието се заменя със следното:
 „Член 14
 Определяне на агенция или създаване на подразделение по смисъла на член 55, параграф 2 от Основния регламент“;
 б)
 параграф 1 се заменя със следното:
 „1. Когато Службата възнамерява да възложи на агенцията извършването на техническата проверка на сортовете в съответствие с член 55, параграф 2 от Основния регламент, което по-нататък се нарича „определяне на агенция“, тя изпраща обяснително писмо за одобрение от административния съвет относно техническата целесъобразност за избора на такива агенции като служба за проверка. Член 13, параграфи 1а, 1б и 1в се прилагат mutatis mutandis.“;
 в)
 параграф 3 се заменя със следното:
 „3. Когато административният съвет е одобрил обяснителните писма, посочени в параграфи 1 и 2, председателят на Службата уведомява съответната агенция за това определяне или оповестява създаването на подразделение в Официален вестник на Европейския съюз. Това определяне или създаване може да бъде отменено само със съгласие на административния съвет. Член 13, параграфи 2 и 3 се прилагат


text:
mutatis mutandis към членовете на персонала на агенцията, посочена в параграф 1 от настоящия член.“
 10)
 Член 15 се изменя, както следва:
 а)
 параграфи 1 и 2 се заменят със следното:
 „1. Определянето на служба за проверка или агенция поражда действие по силата на писмено споразумение между Службата и службата за проверка или агенцията, в което се предвижда, че службата за проверка или агенцията извършва техническата проверка на растителните сортове за определени родове и видове, както и че Службата заплаща таксата по член 58 от Основния регламент. В случай на подразделение, посочено в член 14, параграф 2 от настоящия регламент, то се създава съгласно вътрешните правила за методите на работа, издадени от Службата.
 2. По силата на писменото споразумение, посочено в параграф 1, действията, извършени след неговото подписване или които предстои да бъдат извършени от членовете на персонала на службата за проверка в съответствие със споразумението, се считат, по отношение на трети лица, за действия на Службата.“;
 б)
 параграфи 5 и 6 се заменят със следното:
 „5. При поискване службата за проверка периодично изпраща на Службата разбивка на разходите за извършените технически проверки и по поддръжката на необходимите събрани референтни материали. При обстоятелствата, посочени в параграф 3, службата за проверка изпраща на Службата отделен одитен доклад на органите.
 При обстоятелствата, посочени в параграф 3, службата за проверка взема предвид разходите, направени от такъв орган. Службата определя формàта на разбивката на разходите. Ако след две поисквания от страна на Службата службата за проверка не ѝ представи разбивка на разходите в определения от Службата срок, таксата, посочена в параграф 4, може да бъде намалена с 20 %.
 6. Отменянето или изменението на определянето на служба за проверка или агенция не може да породи действие преди деня, в който поражда действие прекратяването на писменото споразумение, посочено в параграф 1.“
 11)
 В член 17 параграфи 1 и 2 се заменят със следното:
 „1. Когато национална агенция или подразделение, които упражняват специалните административни функции, посочени в член 30, параграф 4 от Основния регламент, получи заявка, те изпращат на Службата по електронен път потвърждение за получаването на заявката и я препращат в съответствие с член 49, параграф 2 от Основния регламент. Потвърждението за получаване съдържа входящия номер на националната агенция или подразделението, вида и броя на препратените документи и датата на получаване в националната агенция или подразделението. Националната агенция или подразделението предава на заявителя копие от изпратеното до Службата потвърждение за получаване по електронен път или по друг начин.
 2. Когато Службата получи заявка директно от заявителя или чрез национална агенция или подразделение, без да се засягат други разпоредби, тя маркира документите, като попълва входящ номер и дата на получаване от Службата, и издава на заявителя потвърждение за получаване. Посоченото потвърждение съдържа входящия номер на Службата, вида и броя на получените документи, датата на получаване в Службата и датата на заявката по смисъла на член 51 от Основния регламент. Копие от потвърждението за получаване се изпраща на националната агенция или подразделението, чрез които Службата е получила заявката.“
 12)
 В член 18 параграф 3 се заменя със


text:
следното:
 „3. Заявката отговаря на условието, определено в член 50, параграф 1, буква й) от Основния регламент, само ако датата и държавата, посочени в по-ранна заявка за сорта, са указани, доколкото е осведомен заявителят, по отношение на:
 а)
 заявка за право на собственост по отношение на сорта в държава членка или държава, членуваща в Международния съюз за закрила на новите сортове растения (UPOV); както и
 б)
 заявка за официално приемане на сорта за сертифициране и пускане на пазара, когато официалното приемане включва официално описание на сорта.“
 13)
 В член 19 параграф 2 се заменя със следното:
 „2. Заявителят предоставя следната информация във формуляра на заявката или в техническия въпросник, посочени в член 16, параграф 3, буква а), според случая:
 а)
 самоличност и данни за връзка на заявителя, неговото определяне като страна в производството, посочено в член 2, както и, когато е целесъобразно, името и адреса на процесуалния представител;
 б)
 когато заявителят не е селекционерът — името и адреса на селекционера и неговото право да подаде заявка за правна закрила на Общността на сортовете растения;
 в)
 научното наименование на рода, вида или подвида, към който принадлежи сортът, и общоприетото му наименование;
 г)
 наименованието на сорта или, при липса на такова, временното обозначение;
 д)
 мястото, в което сортът е селекциониран или открит и развит, както и поддържането и размножаването на сорта, включително информация за характеристиките и култивирането на всеки друг сорт или сортове, материал от които трябва да бъде използван нееднократно за производството на сорта. По желание заявителят може да предостави информация относно такъв материал, който трябва да бъде използван нееднократно за производството на сорта, във формàта, предоставен от Службата съгласно член 86;
 е)
 характеристиките на сорта, включително степента на изразяване на някои характеристики въз основа на техническия въпросник, посочен в член 16, параграф 3, буква а);
 ж)
 когато е целесъобразно — подобни сортове и разлики спрямо тях, които според заявителя са от значение за техническата проверка;
 з)
 допълнителна информация, която може да помогне за различаване на сорта, включително представителни цветни снимки на сорта и друга информация за растителния материал, която да бъде разгледана по време на техническата проверка;
 и)
 когато е целесъобразно — характеристиките, които са били генетично модифицирани, ако съответният сорт представлява генетично модифициран организъм по смисъла на член 2, параграф 2 от Директива 2001/18/ЕО на Европейския парламент и на Съвета (*);
 й)
 датата на продажба или предоставяне за първи път на други лица на сортови компоненти или събран материал от сорта с цел сортът да бъде използван на територията на Европейския съюз или в една или повече трети държави, или с цел да се провери дали даден сорт е нов съгласно член 10 от Основния регламент, или декларация, че все още не е извършвана такава продажба или първо предоставяне;
 к)
 наименованието на органа, пред който е подадена заявката, и входящия номер на заявката, посочена в член 18, параграф 3 от настоящия регламент;
 л)
 съществуващите национални или регионални права върху растителни сортове, които са били предоставяни на сорта;
 м)
 дали за съответния сорт е била представена заявка — за вписване


text:
или регистрация, или е било взето решение в съответствие с член 5 от Директива 68/193/ЕИО на Съвета (**), член 10 от Директива 2002/53/ЕО на Съвета (***), член 10 от Директива 2002/55/ЕО на Съвета (****) и член 5 от Директива за изпълнение 2014/97/ЕС на Комисията (*****).
 (*) Директива 2001/18/ЕО на Европейския парламент и на Съвета от 12 март 2001 г. относно съзнателното освобождаване на генетично модифицирани организми в околната среда и за отмяна на Директива 90/220/ЕИО на Съвета (ОВ L 106, 17.4.2001 г., стр. 1)."
 (**) Директива 68/193/ЕИО на Съвета от 9 април 1968 г. относно търговията с материал за вегетативно размножаване на лози (ОВ L 93, 17.4.1968 г., стр. 15)."
 (***) Директива 2002/53/ЕО на Съвета от 13 юни 2002 г. относно общия каталог на сортовете от земеделски растителни видове (ОВ L 193, 20.7.2002 г., стр. 1)."
 (****) Директива 2002/55/ЕО на Съвета от 13 юни 2002 г. относно търговията със семена от зеленчукови култури (ОВ L 193, 20.7.2002 г., стр. 33)."
 (*****) Директива за изпълнение 2014/97/ЕС на Комисията от 15 октомври 2014 г. за прилагане на Директива 2008/90/ЕО на Съвета по отношение на регистрацията на доставчиците и на сортовете, както и на общ списък на сортовете (ОВ L 298, 16.10.2014 г., стр. 16).“"
 14)
 В член 22 се добавя следният параграф 3:
 „3. При липса на решение на административния съвет или на временно решение на председателя на Службата, както е посочено в параграф 2, във връзка с ръководните принципи за тестовете, се прилагат ръководните принципи на UPOV за родовете и видовете. При липса на такива ръководни принципи могат да се използват национални ръководни принципи, разработени от компетентен орган, отговарящ за техническата проверка на даден сорт растение, при условие че председателят на Службата е съгласен с това. Компетентният орган представя тези ръководни принципи на Службата, която ги публикува на своята интернет страница.“
 15)
 В член 23 параграф 2 се заличава.
 16)
 В член 24 уводната част се заменя със следното:
 „В съответствие с член 55, параграф 3 от Основния регламент Службата изпраща на службата за проверка копия в електронен формат от следните документи, свързани със сорта:“.
 17)
 Член 27 се изменя, както следва:
 а)
 в параграф 1 буква б) се заменя със следното:
 „б)
 техническата проверка е извършена в съответствие с предписанията на административния съвет съгласно член 55, параграф 1 от Основния регламент и с изискванията по член 13, параграф 1а от настоящия регламент и е проведена при спазване на ръководните принципи за тестовете и на всички дадени общи инструкции съгласно член 56, параграф 2 от Основния регламент и членове 22 и 23 от настоящия регламент;“
 б)
 параграф 4 се заменя със следното:
 „4. Доклад за резултатите от техническата проверка, която е извършена или е в ход за официални цели в трета държава или на територията на регионална организация, която е член на UPOV или е страна по Споразумението за свързаните с търговията аспекти на защитата на правата върху интелектуалната собственост („Споразумението TRIPS“), може да бъде считан от Службата като представляващ достатъчно основание за вземането на решение, при условие че техническата проверка


text:
отговаря на условията, предвидени в писмено споразумение между Службата и компетентния орган на тази трета държава или регионална организация. Тези условия включват най-малко:
 а)
 условия относно материала, както е посочено в параграф 1, буква а);
 б)
 условието техническата проверка да е извършена съгласно ръководните принципи за тестовете или дадените общи инструкции съгласно член 56, параграф 2 от Основния регламент и член 22 от настоящия регламент;
 в)
 условието Службата да е имала възможност да провери пригодността на средствата за извършване на техническа проверка за съответните сортове в третата държава или на територията на регионалната организация;
 г)
 условията, отнасящи се до наличието на доклади, както е посочено в параграф 1, буква г);
 д)
 условието третата държава да има подходящ опит в извършването на проверка на съответните родове или видове; както и
 е)
 условието писменото споразумение да се сключва със съгласието на административния съвет.“;
 в)
 добавят се следните параграфи 5 и 6:
 „5. Службата може да поиска от компетентен орган на трета държава или на регионална организация, която е член на UPOV или е страна по Споразумението TRIPS, да извърши техническата проверка, при условие че е подписано писмено споразумение между Службата и компетентния орган и при положение че се прилага някое от следните условия:
 а)
 не съществува възможност за извършване на техническа проверка за конкретните видове в служба за проверка в Европейския съюз и не е наличен или не се очаква да бъде наличен доклад за резултатите от техническата проверка, посочена в параграф 4;
 б)
 очаква се да бъде представен доклад за резултатите от техническата проверка, посочена в параграф 4, но не са изпълнени установените в параграф 4 условия за извършването на техническата проверка.
 6. Писменото споразумение, посочено в параграф 5, се сключва със съгласието на административния съвет при следните условия:
 а)
 условия относно материала, както е посочено в параграф 1, буква а);
 б)
 условието техническата проверка да бъде извършена съгласно ръководните принципи за тестовете или дадените общи инструкции съгласно член 56, параграф 2 от Основния регламент и член 22 от настоящия регламент;
 в)
 условието Службата да е имала възможност да провери пригодността на средствата за извършване на техническа проверка за съответните сортове в третата държава или на територията на регионалната организация и да наблюдава извършването на съответната техническа проверка;
 г)
 условията, отнасящи се до наличието на доклади, както е посочено в параграф 1, буква г);
 д)
 условието третата държава да има подходящ опит в извършването на проверка на съответните родове или видове.“
 18)
 В първата алинея от член 28 текстът „или, ако предложението придружава заявката за правна закрила на Общността на сортовете растения, в определената национална агенция или създадено подразделение съгласно член 30, параграф 4 от Основния регламент, в два екземпляра“ се заличава.
 19)
 Член 37 се изменя, както следва:
 а)
 в параграф 2 буква в) се заменя със следното:
 „в)
 електронно копие на патентното свидетелство или свидетелства, от което да са видни номерът му и предявените искания за патента за биотехнологично изобретение, както и органът или органите, предоставили патентното право;“
 б)
 в параграф 3 буква в) се заменя със следното:
 „в)


text:
електронно копие на патентното свидетелство или свидетелства, от което да са видни номерът му и предявените искания за патента за биотехнологично изобретение, както и органът или органите, предоставили патентното право;“.
 20)
 В член 45 буква а) се заменя със следното:
 „а)
 наименованието на жалбоподателя в качеството му на страна в производството по обжалването в съответствие с член 2, а когато жалбоподателят е определил процесуален представител — и името и адреса на представителя;“.
 21)
 Вмъква се следният член 51а:
 „Член 51а
 Повече от една жалба
 1. Когато срещу дадено решение са подадени повече от една жалба, те могат да се разглеждат в рамките на едно и също производство.
 2. Ако жалбите, подадени срещу решения, подлежат на разглеждане от отделението по жалбите с един и същ състав, то може да ги разгледа в рамките на съединени производства.“
 22)
 В член 53 се добавя следният параграф 5:
 „5. Службата заличава вписването в регистъра на правната закрила на Общността на сортовете растения или отменя решението, което съдържа явна процедурна грешка, допусната поради небрежност.“
 23)
 Вмъква се следният член 53а:
 „Член 53а
 Производства за нищожност и отнемане на правната закрила
 1. Когато са налице сериозни съмнения по отношение на валидността на правото, Службата може да открие производства за нищожност и отнемане на правната закрила съгласно предвиденото съответно в членове 20 и 21 от Основния регламент. Службата може да започне такива производства по своя инициатива или при поискване.
 2. Искането до Службата за откриване на производството за нищожност или отнемане на правната закрила съгласно предвиденото съответно в членове 20 и 21 от Основния регламент трябва да се придружава от доказателства и факти, пораждащи сериозни съмнения относно валидността на правото, и да съдържа:
 а)
 по отношение на регистрацията, във връзка с която се иска обявяване на нищожност или отнемане на правната закрила:
 i)
 регистрационния номер на правната закрила на Общността на сортовете растения;
 ii)
 името и адреса на титуляря на правната закрила на Общността на сортовете растения;
 б)
 по отношение на основанията за искането:
 i)
 изложение на основанията за искането за откриване на производство за нищожност или отнемане на правната закрила;
 ii)
 изложение на фактите, доказателствата и аргументите, представени в подкрепа на основанията;
 в)
 името и адреса на лицето, отправило искането, а когато то е определило процесуален представител — и името и адреса на този представител.
 3. Всяко решение на Службата да отхвърли искането, посочено в параграф 2, се съобщава на лицето, отправило искането, и на титуляря на правната закрила на Общността на сортовете растения.
 4. Службата не взема предвид писмени показания или документи, или части от тях, които не са подадени в определения от нея срок.
 5. Всяко решение на Службата за обявяване за нищожна или отнемане на правна закрила на Общността на сортовете растения се публикува в Официалния бюлетин на Службата, посочен в член 87.“
 24)
 В член 54, параграф 1 се добавя следното изречение:
 „Службата издава посочения сертификат като електронен документ на титуляря на правото или на неговия процесуален представител.“
 25)
 Член 57 се изменя, както следва:
 а)
 в параграф 3 втора алинея се


text:
заменя със следното:
 „Когато даден документ е изпратен до Службата по електронен път, посочването на името на подателя и електронното удостоверяване на самоличност, състоящо се в успешно въвеждане на потребителско име и парола, се считат за еквивалентни на подписа.“;
 б)
 параграф 5 се заменя със следното:
 „5. Посоченият документ, представен от страна в производството, трябва да бъде изпратен по електронен път или на хартиен носител до другите страни и до съответната служба за проверка.
 При изпращане на хартиен носител документите, отнасящи се до производството, до две или повече заявки за правна закрила на Общността на сортовете растения или до лицензия, се подават в достатъчен брой копия. Липсващите копия се предоставят за сметка на съответната страна.“
 26)
 В член 58 параграф 1 се заменя със следното:
 „1. Доказателства за окончателни преценки и решения, различни от тези на Службата, или други писмени доказателства, които трябва да бъдат представени от страна в производството, могат да бъдат приведени чрез представянето на цифров документ или на незаверено копие.“
 27)
 Член 62 се изменя, както следва:
 а)
 параграф 2 се заменя със следното:
 „2. Свидетелите и експертите, които са призовани и се явят пред Службата, имат право на съответно възстановяване на разходите за път и престой. Службата може да им отпусне аванс за посочените разходи.“;
 б)
 в параграф 4 се добавя следната алинея:
 „Страната, която е поискала устни показания от свидетели или експерти, възстановява разходите за тези показания на Службата в съответствие с решението за разпределението и определянето на разноските съгласно член 52.“
 28)
 Член 63 се изменя, както следва:
 а)
 в параграф 1 се добавя следното изречение: „Те включват и имената на длъжностните лица на Службата, страните, техните процесуални представители, както и тези на присъствалите свидетели и експерти.“;
 б)
 параграф 3 се заменя със следното:
 „3. Протоколите се подписват от лицето, което ги е съставило, и от лицето, което е ръководило устната фаза на производството или е снело показанията.“
 29)
 Член 64 се изменя, както следва:
 а)
 параграф 1 се заменя със следното:
 „1. В производства пред Службата всички документи, които тя връчва на страните в производството, са под формата на цифрови документи, незаверени копия, компютърни разпечатки или оригинални документи. Документи от други страни в производството могат да бъдат връчени под формата на незаверени копия.“;
 б)
 параграфи 3 и 4 се заменят със следното:
 „3. Документите се връчват по един или повече от следните начини:
 а)
 по електронен път или чрез други технически средства в съответствие с член 64а;
 б)
 по пощата в съответствие с член 65;
 в)
 на ръка в съответствие с член 66;
 г)
 чрез публично оповестяване в съответствие с член 67.
 4. Документи или копия от тях, свързани с действия, за които се предвижда връчване в член 79 от Основния регламент, се изпращат по електронен път, определен от председателя на Службата, или по пощата с препоръчано писмо с обратна разписка.“
 30)
 Вмъква се следният член 64а:
 „Член 64а
 Връчване на документи по електронен път или чрез други технически средства
 1. Връчването на документи по електронен път се извършва чрез предаване на цифрово


text:
копие от документа, за който е необходимо да бъде направено уведомление. Връчването на документи се счита за извършено на датата, на която съобщението е получено от получателя. Председателят на Службата определя подробностите във връзка с връчването на документи по електронен път.
 2. Когато връчването на документи се извършва по електронен път, страните в производството, включително техните процесуални представители, предоставят на Службата адрес на електронна поща за цялата официална кореспонденция.
 3. Председателят на Службата определя подробностите във връзка с връчването на документи чрез други технически далекосъобщителни средства.“
 31)
 Вмъква се следният член 66а:
 „Член 66а
 Връчване на документи на процесуалните представители
 1. Ако е бил определен процесуален представител или когато първият посочен заявител в обща заявка съгласно член 73, параграф 5 се счита за процесуален представител, уведомленията се адресират до процесуалния представител.
 2. Когато за една-единствена страна са определени няколко процесуални представители, достатъчно е да бъде уведомен който и да било от тях, освен когато е посочен конкретен адрес за връчване на документи.
 3. Ако няколко страни са определили общ процесуален представител, достатъчно е той да бъде уведомен за съответните документи.“
 32)
 Второто изречение на член 67 се заменя със следното: „Председателят на Службата определя условията на публичното оповестяване и срока, в който уведомлението за съответния документ се счита за извършено.“
 33)
 Член 71 се изменя, както следва:
 а)
 в параграф 1 второто изречение се заменя със следното: „Дните, посочени в първото изречение, се определят и съобщават от председателя на Службата преди началото на всяка календарна година и се публикуват в Официалния бюлетин на Службата, посочен в член 87.“;
 б)
 в параграф 2 втора алинея се заменя със следното:
 „По отношение на документите, подадени по електронен път, първа алинея се прилага mutatis mutandis, когато е налице прекъсване на връзката на Службата или на някоя от страните в производството с електронните средства за комуникация. Страните в производството представят доказателство за прекъсването на връзката посредством доставчика на електронни услуги.“
 34)
 Член 73 се изменя, както следва:
 а)
 параграф 5 се заменя със следното:
 „5. Две или повече страни в производството, които действат заедно, определят един процесуален представител и уведомяват Службата за това. Ако те не са уведомили Службата за определянето на процесуален представител, страната в производството, посочена първа в заявка за правна закрила на Общността на сортовете растения или за лицензия, която да бъде предоставена от Службата, или във възражение, се счита за определена за процесуален представител на другата страна или страни в производството.“;
 б)
 добавя се следният параграф 6:
 „6. Параграф 5 се прилага, когато в хода на производството се извършва прехвърляне на правна закрила на Общността на сортовете растения на повече от едно лице и тези лица са определили повече от един процесуален представител.“
 35)
 Член 74 се изменя, както следва:
 а)
 параграф 2 се заменя със следното:
 „2. Пълномощното може да се отнася до едно или повече производства. Може да бъде представено генерално пълномощно, оправомощаващо процесуалния представител да представлява страната упълномощител във всички производства, в които последната участва. Документът, материализиращ генералното пълномощно, може да бъде представен в един екземпляр.“;
 б)


text:
добавя се следният параграф 4:
 „4. Вписването на процесуален представител в регистъра на заявките за правна закрила на Общността на сортовете растения се заличава:
 а)
 в случай на смърт или юридическа неспособност на процесуалния представител;
 б)
 когато местожителството или седалището на процесуалния представител вече не се намира на територията на Европейския съюз или той не е установен на нея;
 в)
 когато процесуалният представител вече не е определен от страната в производството, като страната е уведомила Службата за това.“
 36)
 В член 78 параграф 1 се изменя, както следва:
 а)
 буква в) се заменя със следното:
 „в)
 конкретно искане във връзка с приоритет в съответствие с член 20 от настоящия регламент (дата и място на предишната заявка);“
 б)
 добавя се следната буква д):
 „д)
 предоставянето на правото, произтичащо от заявка за правна закрила на Общността на сортовете растения, като обезпечение или като предмет на други вещни права.“
 37)
 В член 81 параграфи 2 и 3 се заменят със следното:
 „2. Параграф 1 се прилага mutatis mutandis по отношение на исковете, заведени на основание правата, посочени в членове 98 и 99 от Основния регламент, както и на окончателното решение, неподлежащо на обжалване, или всяко друго решение за прекратяване на производството по такива искове.
 3. Когато дадени сортове са идентифицирани съответно като първоначални или производни по същество сортове, искане за вписване от всички страни в производството може да бъде направено заедно или поотделно. При искане от само една страна в производството то се придружава от достатъчни писмени доказателства за елементите, посочени в член 87, параграф 2, буква з) от Основния регламент, за да замени искането на другата страна. Тези писмени доказателства трябва да включват идентификацията на съответните сортове в качеството им на първоначални и производни по същество, както и безспорното признаване от другата страна или окончателното решение.“
 38)
 В член 82 параграф 3 се заменя със следното:
 „3. Председателят на Службата може да осигури публична проверка на регистрите в помещенията на националните агенции или подразделенията, упражняващи определени административни функции в съответствие с член 30, параграф 4 от Основния регламент.“
 39)
 В член 83 параграфи 1 и 2 се заменят със следното:
 „1. Документите, свързани с производство, се съхраняват в електронен формат в електронни досиета, върху които е положен номерът на производството, с изключение на документите, свързани с изключване или с искания за отвод на членове на отделението по жалбите, както и за членовете на персонала на Службата или съответната служба за проверка, които се съхраняват отделно.
 2. Службата съхранява електронно копие от досието, посочено в параграф 1 („копие от досието“), което се смята за автентично и пълно копие от досието. Службата за проверка съхранява копие от допълнителните документи, свързани със съответните производства („копие от проверката“).“
 40)
 В член 91 параграф 3 се заменя със следното:
 „3. При предаване на досиетата до съдилищата или прокуратурите на държавите членки Службата указва ограниченията, на които подлежат проверките на документите относно заявките за или предоставената правна закрила на Общността на сортовете растения съгласно членове 33а и 88 от Основния регламент.“
 41)
 Приложение I се изменя в съответствие


text:
с приложението към настоящия регламент.
 Член 2
 Влизане в сила
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 1 септември 2016 година.
 За Комисията
 Председател
 Jean-Claude JUNCKER
 (1) ОВ L 227, 1.9.1994 г., стр. 1.
 (2) Регламент (ЕО) No 874/2009 на Комисията от 17 септември 2009 г. относно установяване на правила за прилагане на Регламент (ЕО) No 2100/94 на Съвета относно производството пред Службата на Общността за сортовете растения (ОВ L 251, 24.9.2009 г., стр. 3).
 ПРИЛОЖЕНИЕ
 Приложение I към Регламент (ЕО) No 874/2009 се изменя, както следва:
 1)
 Третото изречение в точка 3 се заменя със следното:
 „Възнагражденията могат да бъдат изплатени на експерт само ако той представи доказателства с подкрепящи документи, че не е член на персонала на служба за проверка, нито на технически квалифициран орган.“
 2)
 Точка 5 се изменя, както следва:
 а)
 в буква а) „500“ се заменя с „550“;
 б)
 в буква б) „250“ се заменя с „400“;
 в)
 буква в) се заменя със следното:
 „в)
 при производство за нищожност или отнемане на правна закрила на Общността на сортовете растения: 450 EUR.“


text:
 7.2.2015
 BG
 Официален вестник на Европейския съюз
 L 31/1
 РЕГЛАМЕНТ ЗА ИЗПЪЛНЕНИЕ (ЕС) 2015/181 НА КОМИСИЯТА
 от 30 януари 2015 година
 относно класирането на някои стоки в Комбинираната номенклатура
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕИО) No 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (1), и по-специално член 9, параграф 1, буква а) от него,
 като има предвид, че:
 (1)
 С цел да се осигури еднакво прилагане на Комбинираната номенклатура, приложена към Регламент (ЕИО) No 2658/87, е необходимо да се приемат мерки относно класирането на стоките, посочени в приложението към настоящия регламент.
 (2)
 С Регламент (ЕИО) No 2658/87 се определят общите правила за тълкуване на Комбинираната номенклатура. Тези правила се прилагат също така и към всяка друга номенклатура, която изцяло или частично се основава на нея, с която се добавят допълнителни подраздели към нея и която е създадена със специални разпоредби на Съюза с оглед на прилагането на тарифни и други мерки, свързани с търговията със стоки.
 (3)
 В съответствие с тези общи правила стоките, описани в колона 1 от таблицата в приложението, следва да бъдат класирани в кода по КН, посочен в колона 2, на основание на посоченото в колона 3 от същата таблица.
 (4)
 Целесъобразно е да се предвиди обвързващата тарифна информация, издадена по отношение на обхванатите от настоящия регламент стоки, която не е в съответствие с настоящия регламент, да може да продължи да бъде използвана от титуляря за известен период от време в съответствие с член 12, параграф 6 от Регламент (ЕИО) No 2913/92 на Съвета (2). Този период следва да бъде определен на три месеца.
 (5)
 Мерките, предвидени в настоящия регламент, са в съответствие със становището на Комитета по Митническия кодекс,
 ПРИЕ НАСТОЯЩИЯ РЕГЛАМЕНТ:
 Член 1
 Стоките, описани в колона 1 от таблицата в приложението, се класират в Комбинираната номенклатура в кода по КН, посочен в колона 2 от същата таблица.
 Член 2
 Обвързващата тарифна информация, която не е в съответствие с настоящия регламент, може да продължи да бъде ползвана съгласно член 12, параграф 6 от Регламент (ЕИО) No 2913/92 за срок от три месеца от датата на влизане в сила на настоящия регламент.
 Член 3
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 30 януари 2015 година.
 За Комисията,
 от името на председателя,
 Heinz ZOUREK
 Генерален директор на главна дирекция „Данъчно облагане и митнически съюз“
 (1) ОВ L 256, 7.9.1987 г., стр. 1.
 (2) Регламент (ЕИО) No 2913/92 на Съвета от 12 октомври 1992 г. относно създаване на Митнически кодекс на Общността (ОВ L 302, 19.10.1992 г., стр. 1).
 ПРИЛОЖЕНИЕ
 Описание на стоките
 Класиране
 (код по КН)
 Основания
 (1)
 (2)
 (3)
 Продукт под формата на фин бяло-жълтеникав прах, опакован в торби от 25 kg, изготвен от хидрогенирано растително масло с добавени моно- и диглицериди от


text:
друго растително масло. Тегловното съдържание на добавените моно- и диглицериди от друго растително масло е 10 %.
 Продуктът е предназначен за използване като емулгатор в хранителната промишленост.
 Температурата на прокапване е 58 °C, а вискозитетът при 68 °C е под 1 Pa.s.
 3404 90 00
 Класирането се определя от общи правила 1 и 6 за тълкуване на Комбинираната номенклатура, от забележка 5 към глава 34 и от текстовете на кодове по КН 3404 и 3404 90 00.
 Класирането в позиция 1516 се изключва, тъй като са добавени и други съставки (10 % моно- и диглицериди на мастни киселини).
 Класирането в позиция 1517 също се изключва, тъй като продуктът има характеристика на восък, който не попада в обхвата на позиция 1517.
 Продуктът е произведен по химичен способ органичен продукт, има характеристиките на восък, не е разтворим във вода (вж. забележка 5 към глава 34), а също така изпълнява критериите за изкуствен восък (вж. също Обяснителните бележки към Хармонизираната система за позиция 3404, по-конкретно буква А).
 Поради това продуктът трябва да бъде класиран в код по КН 3404 90 00 като друг изкуствен восък или восъчен препарат.


text:
 21.7.2016
 BG
 Официален вестник на Европейския съюз
 L 196/3
 РЕГЛАМЕНТ ЗА ИЗПЪЛНЕНИЕ (ЕС) 2016/1185 НА КОМИСИЯТА
 от 20 юли 2016 година
 за изменение на Регламент (ЕС) No 923/2012 с оглед на актуализацията и допълването на общите правила за полетите и разпоредбите за експлоатация относно аеронавигационните услуги и процедури (SERA част В) и за отмяна на Регламент (ЕО) No 730/2006
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 551/2004 на Европейския парламент и на Съвета от 10 март 2004 г. относно организацията и използването на въздушното пространство в единното европейско небе (1), и по-специално член 4 от него,
 като взе предвид Регламент (ЕО) No 216/2008 на Европейския парламент и на Съвета от 20 февруари 2008 г. относно общи правила в областта на гражданското въздухоплаване, за създаване на Европейска агенция за авиационна безопасност и за отмяна на Директива 91/670/ЕИО на Съвета, Регламент (ЕО) No 1592/2002 и Директива 2004/36/ЕО (2), и по-специално член 8б, параграф 6 от него,
 като има предвид, че:
 (1)
 Член 4 от Регламент (ЕО) No 551/2004 изисква от Комисията да приеме правила за прилагане относно правилата за полети и за еднаквото прилагане на класификацията на въздушното пространство. Правилата на Съюза за полети бяха разработени в две фази. Във фаза I (SERA, част А) Комисията, със съдействието на Евроконтрол, Европейската агенция за авиационна безопасност („Агенцията“) и Международната организация за гражданско въздухоплаване („ИКАО“), подготви транспонирането в правото на Съюза на приложение 2 към Конвенцията за международно гражданско въздухоплаване („Чикагската конвенция“). Във фаза II (SERA част Б), съответните разпоредби от приложения 3 и 11 към Чикагската конвенция бяха транспонирани в законодателството на Съюза. Резултатът беше Регламент за изпълнение (ЕС) No 923/2012 на Комисията (3), който съчетава тези части А и Б в един акт на Съюза.
 (2)
 Регламент за изпълнение (ЕС) No 923/2012 сега следва да бъде допълнен, като бъдат включени в него останалите съответни разпоредби на ИКАО, по-специално онези, които са определени в приложение 10 към Чикагската конвенция и в Документ 4444 (PANS-ATM), които съдържат правила, свързани с полетите, и които все още не са транспонирани в законодателството на Съюза.
 (3)
 Разпоредбите, съдържащи се в настоящия регламент, следва да подкрепят и допълнят правилата, свързани с предоставянето на обслужване на въздушното движение, съдържащи се в приложение 10, том II и в приложение 11 към Чикагската конвенция, Док. 4444 (PANS ATM) на ИКАО и общите изисквания, установени в съответствие с член 8б от Регламент (ЕО) No 216/2008, за да се осигури съгласуваност на предоставянето на услуги с действията на пилотите и другите участници по силата на настоящия регламент.
 (4)
 Регламент за изпълнение (ЕС) No 923/2012 на Комисията следва да бъде приведен в съответствие с регламенти (ЕС) No 965/2012 (4) и (ЕС) No 139/2014 (5) на Комисията, за да се гарантира последователен подход към регулирането на безопасността на гражданското въздухоплаване.
 (5)
 По същата причина, както и за да се гарантира по-разбираемо представяне на приложимите правила, правилата, определени в Регламент (ЕО) No 730/2006 на Комисията (6) следва да бъдат включени


text:
в Регламент за изпълнение (ЕС) No 923/2012.
 (6)
 Поради това Регламент за изпълнение (ЕС) No 923/2012 следва да бъде съответно изменен, а Регламент (ЕО) No 730/2006 — да бъде отменен.
 (7)
 Следва да се предвиди достатъчно дълъг преходен период за държавите членки, операторите на въздухоплавателни средства, доставчиците на аеронавигационно обслужване и другите заинтересовани страни, за да могат да изпълнят правилно настоящия регламент, включително необходимото публикуване на нови процедури и обучение на операторите и засегнатите служители. Същевременно, разпоредбите на настоящия регламент, които съдържат спешни изменения на Регламент за изпълнение (ЕС) No 923/2012, в светлината на неотдавнашните изменения на приложения 2 и 11 към Чикагската конвенция или поуките, извлечени от прилагането на Регламент за изпълнение (ЕС) No 923/2012, следва да започнат да се прилагат от подходяща по-ранна дата, вземайки предвид схемата на AIRAC (регулиране и контрол на въздухоплавателна информация) от дати за уведомяване.
 (8)
 Мерките, предвидени в настоящия регламент, се основават на становището, публикувано от Агенцията в съответствие с член 17, параграф 2, буква б) и член 19, параграф 1 от Регламент (ЕО) No 216/2008.
 (9)
 Мерките, предвидени в настоящия регламент, са в съответствие със становището на Комитета за единно небе, създаден съгласно член 5 от Регламент (ЕО) No 549/2004 на Европейския парламент и на Съвета (7),
 ПРИЕ НАСТОЯЩИЯ РЕГЛАМЕНТ:
 Член 1
 Регламент за изпълнение (ЕС) No 923/2012 се изменя, както следва:
 1)
 Член 1 се изменя, както следва:
 а)
 параграф 3 се заменя със следното:
 „3. Настоящият регламент също така се прилага за компетентните органи на държавите членки, доставчиците на аеронавигационно обслужване, операторите на летища и наземния персонал, участващ в експлоатацията на въздухоплавателните средства.“;
 б)
 добавя се следният параграф 4:
 „4. Настоящият регламент не се прилага за модели на въздухоплавателни средства и въздухоплавателни средства, предназначени за игра. Същевременно, държавите членки се ангажират с въвеждането на национални правила, които гарантират, че моделите на въздухоплавателни средства и въздухоплавателните средства, предназначени за игра, се използват по такъв начин, че да се сведат до минимум рисковете за безопасността на гражданското въздухоплаване, за лицата, имуществото или другите въздухоплавателни средства.“
 2)
 Член 2 се изменя, както следва:
 а)
 параграф 2 се заличава;
 б)
 параграф 25 се заменя със следното:
 „25.
 „рулиране по въздуха“ (air-taxiing) е движение на вертолет/вертикално излитащо и кацащо въздухоплавателно средство (VTOL) над повърхността на летището обикновено при наличие на земен ефект и с пътна скорост, по-малка от 37 км/ч (20 kts);“
 в)
 точки 27 и 28 се заменят със следното:
 „27.
 „консултативно обслужване на въздушното движение“ (air traffic advisory service) е обслужване, предоставяно в консултативното въздушно пространство за осигуряване на сепарация, доколкото това практически е възможно, между въздухоплавателни средства, изпълняващи полети съгласно полетен план по правилата за полети по прибори (IFR);
 28.
 „разрешение по контрол на въздушното движение (КВД)“ (air traffic control (ATC) clearance) е разрешение за дадено въздухоплавателно средство да продължи своя маршрут при условията, определени от орган за контрол на въздушното движение;“
 г)
 точки 33, 34 и 35 се заменят със следното:
 „33.
 „въздушни пространства на обслужване на въздушното движение (ATS)“ (air traffic services (ATS) airspaces) означава въздушни пространства с определени размери


text:
и азбучно обозначение, в които могат да се осъществяват определени видове полети и за които са установени обслужване на въздушното движение и правила за експлоатация;
 34.
 „пункт за събиране на докладите (ARO) за обслужване на въздушното движение (ATS)“ (air traffic services (ATS) reporting office (ARO)) е орган, създаден с цел получаване на представените преди излитане доклади, свързани с обслужването на въздушното движение, и полетни планове;
 35.
 „орган за обслужване на въздушното движение (ATS)“ (air traffic services (ATS) unit) е общ термин, означаващ в различните случаи орган за контрол на въздушното движение, център за полетна информация, летищен орган за полетно-информационно обслужване или пункт за събиране на докладите за обслужване на въздушното движение;“
 д)
 създава се следният параграф 34a:
 „34а.
 „услуга за обзор, предоставяна от обслужването на въздушното движение (ATS)“ означава услуга, предоставяна пряко посредством обзорната система на ATS;“
 е)
 параграф 38 се заменя със следното:
 „38.
 „резервно летище“ (alternate aerodrome) е летище, към което дадено въздухоплавателно средство може да продължи полета си, когато стане невъзможно или непрепоръчително то да продължи полета си или да кацне на летището на планирано кацане, на което са налице необходимите услуги и съоръжения, което отговаря на експлоатационните показатели на въздухоплавателното средство и което функционира в разчетното време на използването му. Резервните летища включват, както следва:
 а) резервно летище при излитане (take-off alternate): резервно летище, на което дадено въздухоплавателно средство може да извърши кацане, ако възникне необходимост от това непосредствено след излитането и няма възможност да бъде използвано летището на излитане;
 б) резервно летище по маршрута (en-route alternate): резервно летище, на което дадено въздухоплавателно средство може да извърши кацане, ако по време на пътуването възникне необходимост да се отклони;
 в) резервно летище на летището на местоназначение (destination alternate): резервно летище, на което дадено въздухоплавателно средство ще може да извърши кацане, ако кацането на планираното летище на местоназначение стане невъзможно или непрепоръчително;“
 ж)
 създава се следният параграф 48a:
 „48а.
 „договор за автоматичен зависим обзор — контракт (ADS-C)“ (automatic dependent surveillance — contract (ADS-C)) е план за докладване, който определя условията за докладване на ADS-C данни (т.е. на данните, изисквани от органа за обслужване на въздушното движение, и честотата на предаване на докладите ADS-C, които трябва да бъдат договорени, преди ADS-C да се използва в обслужването на въздушното движение);“
 з)
 параграф 71 се заменя със следното:
 „71.
 „разчетно време на долитане (ETA)“ (estimated time of arrival (ETA)) означава за полети по правилата за полети по прибори (ППП) разчетното време, в което въздухоплавателното средство ще долети над точка, определена с използване на навигационни помощни средства, от която започва процедурата за кацане по прибори, а при отсъствието на навигационни помощни средства, свързани с това летище — времето, в което въздухоплавателното средство ще долети над летището. За полети, изпълнявани по правилата за визуални полети (ПВП), това е разчетното време, в което въздухоплавателното средство ще долети над летището;“
 и)
 създава се следният параграф 89a:
 „89а.
 „операция за подход по прибори“ означава подход за кацане и кацане с използване на инструменти за навигационна ориентация въз основа на процедура за подход по прибори. Има два


text:
метода за извършване на операции за подход по прибори:
 а)
 двуизмерна (2D) операция за подход по прибори, като се използва само странична навигационна ориентация. и
 б)
 триизмерна (3D) операция за подход по прибори, като се използват както странична, така и вертикална навигационна ориентация.“;
 й)
 параграф 90, букви а), б) и в) се заменят със следното:
 „а)
 процедура за неточен подход (NPA). Процедура за подход по прибори, предназначена за 2D операции за подход по прибори от тип А.
 б)
 процедура за подход с вертикално насочване (APV). Процедура за подход по прибори за навигация на базата на експлоатационните показатели (PBN), предназначена за 3D операции за подход по прибори от тип А.
 в)
 Процедура за точен подход (PA). Процедура за подход по прибори на базата на навигационните системи (ILS, MLS, GLS и SBAS CAT I), предназначена за 3D операции за подход по прибори от тип А или Б;“
 к)
 създава се следният параграф 94a:
 „94а.
 „минимален запас от гориво“ е термин, използван, за да се опише ситуация, в която запасът от гориво на въздухоплавателното средство е достигнал състояние, при което то трябва да се приземи на определено летище и допълнително забавяне не е приемливо;“
 л)
 създават се следните параграфи 95а и 95б:
 „95а.
 „модел на въздухоплавателно средство“ означава безпилотно въздухоплавателно средство, различно от въздухоплавателно средство, предназначено за игра, чиято експлоатационна маса не надвишава границите, предписани от компетентния орган, което е способно на устойчив атмосферен полет и което се използва изключително за демонстрационни или развлекателни дейности;
 95б.
 „планински район“ означава район с променлив релеф, при който денивелацията на релефа надхвърля 900 m (3 000 ft) в рамките на разстояние от 18,5 km (10,0 NM);“
 м)
 параграф 114 се заменя със следното:
 „114.
 „място за изчакване при пистата за излитане и кацане“ (runway-holding position) е определено място, осигуряващо защита на пистата за излитане и кацане, повърхността за ограничение на препятствията и критичната/чувствителната зона на системата за приземяване по инструменти (ILS)/микровълновата система за приземяване (MLS), на което рулиращите въздухоплавателни средства и превозните средства трябва да спрат и да изчакат, освен ако не е указано друго от летищната контролна кула;“
 н)
 параграф 116 се заменя със следното:
 „116.
 „персонал, свързан с безопасността“ (safety-sensitive personnel) означава лица, които могат да застрашат безопасността на въздухоплаването, ако изпълняват неправилно своите задължения и функции, включително членове на екипажа, персонал по техническо обслужване на въздухоплавателните средства, персонал по експлоатацията на летището, персонал по спасяване, огнеборство и поддръжка, персонал с разрешение за непридружаван достъп до площите за движение и до ръководителите на полети;“
 о)
 създава се следният параграф 129a:
 „129а.
 „въздухоплавателно средство, предназначено за игра“ означава безпилотно въздухоплавателно средство, проектирано или предназначено за използване — изключително или не — за игра от деца под 14-годишна възраст;“.
 3)
 Член 4 се изменя, както следва:
 а)
 в параграф 1 уводната фраза се заменя със следното:
 „1. Компетентните органи могат, по собствена инициатива или въз основа на заявления от засегнатите органи, да предоставят освобождаване на отделни субекти или категории субекти, от което и да било от изискванията на настоящия регламент за следните дейности от обществен интерес


text:
и за обучението, необходимо за безопасното осъществяване на тези дейности:“;
 б)
 в параграф 3, в края на параграфа се създава следната алинея:
 „Настоящият член не засяга също така експлоатационните минимуми за хеликоптери, съдържащи се в специфичните одобрения, издадени от компетентния орган в съответствие с приложение V към Регламент (ЕС) No 965/2012 на Комисията (*).
 (*) Регламент (ЕС) No 965/2012 на Комисията от 5 октомври 2012 г. за определяне на технически изисквания и административни процедури във връзка с въздушните операции в съответствие с Регламент (ЕО) No 216/2008 на Европейския парламент и на Съвета (ОВ L 296, 25.10.2012 г., стр. 1).“"
 4)
 Приложението се изменя в съответствие с приложението към настоящия регламент.
 Член 2
 Регламент (ЕО) No 730/2006 се отменя.
 Член 3
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Той се прилага от 12 октомври 2017 г.
 Въпреки това следните разпоредби се прилагат от 18 август 2016 г.:
 1)
 член 1, параграф 1;
 2)
 член 1, параграф 2, букви е), и), й), л) и о);
 3)
 член 1, параграф 3;
 4)
 член 2;
 5)
 точки 1, 2, 3, 4, 5, 6, 8, 12, 13, 15, 16, 19, 21, 22, точка 26, букви б) и в), точки 27 и 28 от приложението.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 20 юли 2016 година.
 За Комисията
 Председател
 Jean-Claude JUNCKER
 (1) ОВ L 96, 31.3.2004 г., стр. 20.
 (2) ОВ L 79, 19.3.2008 г., стр. 1.
 (3) Регламент за изпълнение (ЕС) No 923/2012 на Комисията от 26 септември 2012 г. за определяне на общи правила за полетите и разпоредби за експлоатация относно аеронавигационните услуги и процедури, и за изменение на Регламент за изпълнение (ЕС) No 1035/2011 и регламенти (ЕО) No 1265/2007, (ЕО) No 1794/2006, (ЕО) No 730/2006, (ЕО) No 1033/2006 и (ЕС) No 255/2010 (ОВ L 281, 13.10.2012 г., стр. 1).
 (4) Регламент (ЕС) No 965/2012 на Комисията от 5 октомври 2012 г. за определяне на технически изисквания и административни процедури във връзка с въздушните операции в съответствие с Регламент (ЕО) No 216/2008 на Европейския парламент и на Съвета (ОВ L 296, 25.10.2012 г., стр. 1).
 (5) Регламент (ЕС) No 139/2014 от 12 февруари 2014 г. за определяне на изискванията и административните процедури във връзка с летищата в съответствие с Регламент (ЕО) No 216/2008 на Европейския парламент и на Съвета (ОВ L 44, 14.2.2014 г., стр. 1).
 (6) Регламент (ЕО) No 730/2006 на Комисията от 11 май 2006 г. за класифициране на въздушното пространство и достъпа на полети, осъществявани според правилата за визуални полети, над полетно ниво 195 (ОВ L 128, 16.5.2006, стр. 3).
 (7) Регламент (ЕО) No 549/2004 на Европейския парламент и на Съвета от 10 март 2004 г. за определяне на рамката за създаването на Единно европейско небе (рамков регламент) (ОВ L 96, 31.3.2004 г., стр. 1).
 ПРИЛОЖЕНИЕ
 Приложението към Регламент за изпълнение (ЕС) No 923/2012 се изменя, както следва:
 1)
 Точка SERA.2001 се заменя със следното:
 „SERA.2001 Приложимост


text:
Без да се засягат разпоредбите на SERA.1001 по-горе, настоящото приложение се прилага в съответствие с член 1 по-специално по отношение на ползвателите на въздушно пространство и въздухоплавателните средства (ВС):
 а)
 извършващи дейност в посока на, в границите на, или извън Съюза;
 б)
 с национални и регистрационни знаци на държава — членка на Съюза, и експлоатирани във всякакво въздушно пространство по начин, който не противоречи на правилата, публикувани от страната, под чиято юрисдикция е територията, над която се прелита.
 Настоящото приложение се прилага също така за действията на компетентните органи на държавите членки, доставчиците на аеронавигационно обслужване (ДАО), летищните оператори и съответния наземен персонал, участващ в експлоатацията на ВС.“
 2)
 Точка SERA.3215, буква а) се изменя, както следва:
 а)
 точка 2 се заменя със следното:
 „2)
 с изключение на аеростати, навигационни светлини, обозначаващи траекторията на ВС спрямо произволен наблюдател. Не се разрешава включване на други светлини, които могат да бъдат объркани с навигационните светлини.“;
 б)
 точка 3 се заличава.
 3)
 В точка SERA.4001, буква г) встъпителната фраза се заменя със следното:
 „Ако компетентният орган не е определил по-къс период за вътрешни полети по ПВП, полетният план за всеки полет, за който се предвижда пресичане на международни граници, обслужване по контрол на въздушното движение или консултативно обслужване на въздушното движение, се представя не по-късно от шестдесет минути преди заминаване, а ако е представен по време на полет, то моментът на представяне трябва да осигури получаването му от съответния орган за ОВД не по-късно от десет минути преди разчетното време за прелитане от ВС на:“.
 4)
 В точка SERA.5001, таблица S5-1, бележка под линия (***) към таблицата буква б) се заменя със следния текст:
 „б)
 вертолети могат да получат разрешение да летят при видимост в полет под 1 500 m, но не по-малка от 800 m, ако поддържат скорост, позволяваща адекватно визуално наблюдение и предотвратяване на сблъскване с други ВС или препятствия.“
 5)
 Точка SERA.5005 се изменя, както следва:
 а)
 буква в) се изменя, както следва:
 i)
 точка 3, подточки ii) и iii) се заменят със следното:
 „ii)
 не се прилагат разпоредбите за намалената видимост в полет съгласно таблица S5-1 букви а) и б);
 iii)
 във въздушното пространство клас B, C, D, E, F и G на и под 900 m (3 000 ft) над средното морско равнище или 300 m (1 000 ft) над терена — валидна е по-голямата височина, пилотът трябва да поддържа постоянен визуален контакт с повърхността; и“;
 ii)
 в точка 3 подточка iv) се заличава;
 iii)
 в точка 3 подточка v) се заменя със следното:
 „v)
 за планинска област компетентният орган може да предпише по-високи минимални стойности на ВМУ за видимостта и разстоянието до облаци;“;
 iv)
 точка 4 се заличава;
 б)
 буква г) се заменя със следното:
 „г)
 Не се изпълняват полети по ПВП:
 (1)
 при околозвукови и свръхзвукови скорости, освен ако не е разрешено от компетентния орган;
 (2)
 над полетно ниво 195. Изключенията от това изискване са следните:
 i)
 резервирано е въздушно пространство, когато това е практически приложимо, от страна на държавите членки, в което могат да бъдат


text:
разрешени полети по ПВП; или
 ii)
 въздушно пространство до и включително полетно ниво 285, когато полети по ПВП в това въздушно пространство са били разрешени от отговорния орган за ОВД, в съответствие с процедурите за разрешаване, установени и публикувани от държавите членки в съответните аеронавигационни информации и публикации.“
 6)
 Точка SERA.5010 се заменя със следното:
 „В контролирани зони могат да се изпълняват полети по особени ПВП, при условие че има разрешение по КВД. Освен ако е налице разрешение от компетентния орган за вертолети в специални случаи, като например — но не само — полицейски полети, медицински полети, операции за търсене и спасяване или за борба с пожари, се прилагат следните допълнителни условия:
 а)
 такива полети по особени ПВП могат да се провеждат само през деня, освен ако е разрешено друго от компетентния орган;
 б)
 за пилота:
 1)
 безоблачно и с видимост до повърхността;
 2)
 видимостта в полет е не по-малко от 1 500 m или не по-малко от 800 m за вертолети;
 3)
 полет с приборна въздушна скорост (IAS) от 140 kts или по-малко, позволяваща визуално наблюдение и предотвратяване на сблъскване с други ВС или препятствия; както и
 в)
 орган за КВД не издава разрешение за полет по особени ПВП на ВС за излитане от или кацане на летище, намиращо се в границите на контролирана зона, както и за навлизане в зоната на летищното движение или летищния кръг на полетите, когато обявените метеорологични условия на това летище са под следните минимални стойности:
 1)
 наземната видимост е по-малко от 1 500 m или не по-малко от 800 m за вертолети;
 2)
 долната граница на облачността е по-ниска от 180 m (600 ft).“
 7)
 В точка SERA.5015, буква в) се добавя следната точка 3:
 „3)
 Промяна от полет по ППП на полет по ПВП се допуска единствено след получено в орган за ОВД съобщение от пилота с израза „CANCELLING MY IFR FLIGHT“ (отмяна на полета ми по ППП), заедно с евентуалните промени, които следва да бъдат въведени в текущия полетен план. Орган по ОВД не може да отправя пряко или косвено предложение за промяна от полет по ППП на полет по ПВП.“
 8)
 Точка SERA.6001 се заменя със следното:
 „SERA.6001 Класификация на въздушното пространство
 а)
 Държавите членки определят класа на въздушното пространство съгласно следната класификация на въздушното пространство и в съответствие с допълнение 4:
 1)
 Клас A. Разрешени са само полети по правилата за полети по прибори (ППП). На всички полети се осигурява обслужване по контрол на въздушното движение и сепарация един от друг. За всички полети се изисква непрекъсната гласова връзка „въздух — земя“. Всички полети подлежат на разрешение по КВД.
 2)
 Клас B. Разрешени са полети по правилата за полети по прибори (ППП) и по правилата за визуални полети (ПВП). На всички полети се осигурява обслужване по контрол на въздушното движение и сепарация един от друг. За всички полети се изисква непрекъсната гласова връзка „въздух — земя“. Всички полети подлежат на разрешение по КВД.
 3)
 Клас C. Разрешени са полети по правилата за полети по прибори (ППП) и по правилата


text:
за визуални полети (ПВП). На всички полети се осигурява обслужване по контрол на въздушното движение, а на полетите по ППП — сепарация от други полети по ППП и от полетите по ПВП. Полетите по ПВП са със сепарация от полетите по ППП и получават информация за движението по отношение на други полети по ПВП, а при поискване — препоръки за предотвратяване на сблъскване. За всички полети се изисква непрекъсната гласова връзка „въздух — земя“. За полети по ПВП се прилага ограничение за приборната въздушна скорост (IAS) на 250 kts на височина под 3 050 m (10 000 ft) над средното морско равнище (AMSL), освен ако има одобрение от компетентния орган за типове ВС, които поради технически причини или причини, свързани с безопасността, не могат да поддържат тази скорост. Всички полети подлежат на разрешение по КВД.
 4)
 Клас D. Разрешени са полети по ППП и по ПВП, като за всички полети се осигурява обслужване по контрол на въздушното движение. Полетите по ППП са със сепарация от другите полети по ППП и получават информация за движението по отношение полетите по ПВП, а при поискване — препоръки за предотвратяване на сблъскване. Полетите по ПВП получават информация за движението по отношение на всички други полети, а при поискване — препоръки за предотвратяване на сблъскване. За всички полети се изисква непрекъсната гласова връзка „въздух — земя“ и за всички полети на височина под 3 050 m (10 000 ft) AMSL се прилага ограничение за скоростта на 250 kts IAS, освен ако има одобрение от компетентния орган за типове ВС, които поради технически причини или причини, свързани с безопасността, не могат да поддържат тази скорост. Всички полети подлежат на разрешение по КВД.
 5)
 Клас E. Разрешени са полети по правилата за полети по прибори (ППП) и по правилата за визуални полети (ПВП). На полетите по ППП се осигурява обслужване по контрол на въздушното движение и сепарация от други полети по ППП. Всички полети получават информация за движението, доколкото е възможно. За полетите по ППП се изисква непрекъсната гласова връзка „въздух — земя“. За всички полети на височина под 3 050 m (10 000 ft) AMSL се прилага ограничение за скоростта на 250 kts IAS, освен ако има одобрение от компетентния орган за типове ВС, които поради технически причини или причини, свързани с безопасността, не могат да поддържат тази скорост. Всички полети по ППП подлежат на разрешение по КВД. Клас E не се използва за контролирани зони.
 6)
 Клас F. Разрешени са полети по правилата за полети по прибори (ППП) и по правилата за визуални полети (ПВП). Всички участващи полети по ППП получават консултативно обслужване на въздушното движение, а всички полети получават при поискване полетно-информационно обслужване. За участващите в консултативното обслужване полети по ППП се изисква непрекъсната гласова връзка „въздух — земя“ и всички полети по ППП трябва да са в състояние да установят гласова връзка „въздух — земя“. За всички полети на височина под 3 050 m (10 000 ft) AMSL се прилага ограничение за скоростта на 250 kts IAS, освен ако има одобрение от компетентния


text:
орган за типове ВС, които поради технически причини или причини, свързани с безопасността, не могат да поддържат тази скорост. Не се изисква разрешение по КВД.
 7)
 Клас G. Разрешени са полети по ППП и по ПВП, като при поискване те получават полетно-информационно обслужване. Всички полети по ППП трябва да са в състояние да установят гласова връзка „въздух — земя“. За всички полети на височина под 3 050 m (10 000 ft) AMSL се прилага ограничение за скоростта на 250 kts IAS, освен ако има одобрение от компетентния орган за типове ВС, които поради технически причини или причини, свързани с безопасността, не могат да поддържат тази скорост. Не се изисква разрешение по КВД.
 8)
 Прилагането на клас F се счита за временна мярка, докато стане възможно той да бъде заменен с алтернативна класификация.
 б)
 Класът на въздушното пространство се определя съгласно с потребностите на държавите членки, с изключение на цялото въздушно пространство над полетно ниво 195, което се класифицира като въздушно пространство от клас С.“
 9)
 Вмъква се следната точка SERA.7002:
 „SERA.7002 Информация за опасност от сблъсък, когато се предоставят услуги по ОВД въз основа на наблюдение
 а)
 Когато идентифициран контролиран полет се окаже по конфликтна траектория с неизвестно ВС и това крие опасност от сблъсък, пилотът на контролирания полет, когато това е възможно:
 1)
 бива уведомен за неизвестното ВС и, ако той поиска това или ако положението го изисква по мнението на ръководителя на полети (РП), се предлагат маневри за избягване на сблъсъка; както и
 2)
 бива уведомен при преодоляване на конфликтната ситуация.“
 10)
 Вмъква се следната точка SERA.8012:
 „SERA.8012 Прилагане на сепарация при турбулентност от спътна струя на излитащ самолет
 а)
 Прилагат се минимуми за сепариране при турбулентност от спътна струя на излитащ самолет спрямо ВС в полетни фази на подход и излитане при следните обстоятелства:
 1)
 ВС в непосредствена близост зад друго ВС на същата височина или на височина, по-малка от 300 m (1 000 ft) под него; или
 2)
 и двете ВС използват една и съща писта за излитане и кацане или успоредни писти на по-малко от 760 m (2 500 ft) една от друга; или
 3)
 ВС, пресичащо зад друго ВС на същата височина или на височина, по-малка от 300 m (1 000 ft) под него.“
 11)
 Точка SERA.8015 се изменя, както следва:
 а)
 буква а) се заменя със следния текст:
 „а)
 Разрешенията по контрол на въздушното движение се основават единствено на следните изисквания за предоставяне на обслужване по контрол на въздушното движение:
 1)
 Разрешения се издават единствено за подреждане и разделяне на въздушното движение и се основават на известни условия на движение, които оказват влияние върху безопасността на експлоатацията на ВС. Тези условия на движение включват не само ВС във въздуха и по маневрената площ, върху която се осъществява контрол, но и всеки трафик на превозни средства или други препятствия, които не са монтирани за постоянно върху маневрената площ.
 2)
 Органите за КВД издават такива КВД разрешения съгласно потребностите за предотвратяване на сблъсък и подреждане и поддържане на подреден поток на въздушното движение.
 3)
 Разрешенията


text:
за КВД се издават навременно, за да се осигури изпращането им до ВС в срок, който позволява спазването им.“;
 б)
 буква г), точка 3 се заменя със следното:
 „3)
 маршрут на полета, ...
 i)
 маршрутът на полета се указва подробно във всяко разрешение, когато това е необходимо, и
 ii)
 изразът „cleared via flight planned route“ (разрешен по планиран полетен маршрут) не се използва при издаването на повторно разрешение.“;
 в)
 добавят се следните букви да), дб) и дв):
 „да)
 Промени в разрешението относно маршрута или нивото
 1)
 При издаване на разрешение след поискана промяна на маршрута или на нивото то включва точното естество на промяната.
 2)
 При условия на движение, които не позволяват да се разреши дадено искане за промяна се използва думата „UNABLE“ („невъзможно“). Когато обстоятелствата го позволяват, се предлага алтернативен маршрут или ниво.
 дб)
 Разрешение, свързано с измерването на височината
 1)
 За полети в области, в които е установена преходна височина, вертикалното местоположение на ВС, с изключение на предвиденото в точка 5) по-долу, се изразява с височини на или под преходната височина, а по отношение на полетните нива — с нива на или над преходното ниво. При пресичане на преходния слой вертикалната позиция се изразява чрез полетни нива при изкачване и чрез височини при снижение.
 2)
 На екипажа на ВС (ЕВС) своевременно се осигурява преходно ниво преди то да бъде достигнато при снижението.
 3)
 Разрешението за снижение включва QNH-настройките за висотомера при първо разрешение за височина под преходното ниво, при разрешения за подход или за влизане в летищния кръг на полети, при разрешения за рулиране за излитащи ВС, освен когато е известно, че ВС вече е получило информацията при насочено предаване.
 4)
 При поискване или редовно на въздухоплавателното се предоставят QFE-настройките за висотомера в съответствие с местните разпоредби.
 5)
 Когато дадено ВС, получило разрешение за кацане завършва своя подход, ползвайки атмосферно налягане при надморската височина на летището (QFE), вертикалното местоположение на ВС се изразява като височина над надморската височина на летището по време на частта от полета, за която може да се използва QFE, с уточнението, че то се изразява като височина над превишението на прага на ПИК:
 i)
 за оборудвани писти за излитане и кацане, ако прагът е 2 m (7 ft) или повече под превишението на летището; както и
 ii)
 за писти, оборудвани за точен подход за кацане.
 дв)
 Разрешения под условие
 Изрази, съдържащи условие, като „зад кацащо ВС“ или „след излитащо ВС“ не се използват за движения, свързани с използваната писта или писти за излитане и кацане, освен когато въпросното ВС или превозни средства се виждат от съответния РП и пилота. ВС или превозното средство, което създава въпросното условие в издаденото разрешение е въздухоплавателното/превозното средство, което преминава пред другото засегнато ВС. Във всички случаи разрешения под условие се дават в следния ред и се състоят от:
 1)
 позивната;
 2)
 условието;
 3)
 разрешението; както и
 4)
 кратко повторение на условието.“
 12)
 Точка SERA.8020, буква а), точка 3 се заменя със следното:
 „3)
 Отклоненията от изискванията по точка 1 се съобщават на съответния орган за ОВД.“
 13)
 Точка


text:
SERA.8020, буква б), точка 3 се заменя със следното:
 „3)
 Промяна в разчетното време: ако за разчетното време до следващата приложима точка за доклад, граница на район за полетна информация или летище на местоназначение, според това кое от тях е първо, е установено, че се различава с повече от 2 минути от стойността, съобщена на органите за ОВД, или от друг такъв период от време, предписан от компетентния орган, съответният орган за ОВД се уведомява възможно най-бързо за промененото разчетно време.“
 14)
 В точка SERA.8025 се добавят следните точки 2 и 3:
 „2)
 Когато контролиран полет е бил освободен от изискването да докладва в задължителни точки за докладване, пилотите, ако не е включено автоматично регистриране на местоположението, възобновяват гласово или CPDLC докладване на местоположението:
 i)
 когато получат инструкция за това;
 ii)
 когато бъдат информирани, че обзорното обслужване при ОВД е прекратено; или
 iii)
 когато бъдат информирани, че обзорното обслужване при ОВД е изгубено.
 3)
 Форматът на докладите за местоположение е в съответствие с допълнение 5, точка А.“
 15)
 Точка SERA.8035, буква б) се заменя, както следва:
 „б)
 Държавите членки изпълняват съответните разпоредби относно прекъсванията на връзката, приети по Чикагската конвенция. Комисията взема необходимите мерки за транспонирането на посочените разпоредби в правото на Съюза, така че да се установят общи европейски процедури относно прекъсванията на връзката най-късно до 31 декември 2017 г.“
 16)
 Точка SERA.9010 се изменя, както следва:
 а)
 буква б), точки 12 и 13 се заменят със следното:
 „12)
 посока (в градуси по магнитния компас) и скорост на вятъра на повърхността, включително значителни промени и — когато са налични сензори за вятъра на повърхността, свързани конкретно с части от използваната писта, и информацията се изисква от операторите на ВС — посочване на пистата и на частта от пистата, за която се отнася информацията;
 13)
 видимост и, когато е приложимо, хоризонтална видимост на пистата за излитане и кацане (runway visual range — RVR) (*) и — когато са налични датчици за видимост/RVR, свързани конкретно с части от използваната писта, и информацията се изисква от операторите на ВС — посочване на пистата и на частта от пистата, за която се отнася информацията;
 (*) Тези елементи се заменят със съкращението „CAVOK“ („Видимост, облаци и време в момента, по-добри от определени стойности или условия“), когато следните условия възникват едновременно по време на наблюдението: а) видимост: 10 km или повече и не е докладвана най-ниската видимост; б) няма облаци от значение за експлоатацията; и в) няма атмосферни условия от значение за въздухоплаването.“;"
 б)
 буква в), точки 12 и 13 се заменят със следното:
 „12)
 посока (в градуси на магнитния компас) и скорост на вятъра на повърхността, включително значителни промени и — когато са налични сензори за вятъра на повърхността, свързани конкретно с части от използваната писта, и информацията се изисква от операторите на ВС — посочване на пистата и на частта от пистата, за която се отнася информацията;
 13)
 видимост и, когато е приложимо, хоризонтална видимост на пистата за излитане и кацане (runway visual range — RVR) (**) и — когато са налични датчици


text:
за видимост/RVR, свързани конкретно с части от използваната писта, и информацията се изисква от операторите на ВС — посочване на пистата и на частта от пистата, за която се отнася информацията;
 (**) Тези елементи се заменят със съкращението „CAVOK“ („Видимост, облаци и време в момента, по-добри от определени стойности или условия“), когато следните условия възникват едновременно по време на наблюдението: а) видимост: 10 km или повече и не е докладвана най-ниската видимост; б) няма облаци от значение за експлоатацията; и в) няма атмосферни условия от значение за въздухоплаването.“;"
 в)
 буква г), точки 11 и 12 се заменят със следното:
 „11)
 посока (в градуси на магнитния компас) и скорост на вятъра на повърхността, включително значителни промени и — когато са налични сензори за вятъра на повърхността, свързани конкретно с части от използваната писта, и информацията се изисква от операторите на ВС — посочване на пистата и на частта от пистата, за която се отнася информацията;
 12)
 видимост и, когато е приложимо, хоризонтална видимост на пистата за излитане и кацане (runway visual range — RVR) (***) и — когато са налични датчици за видимост/RVR, свързани конкретно с части от използваната писта, и информацията се изисква от операторите на ВС — посочване на пистата и на частта от пистата, за която се отнася информацията;
 (***) Тези елементи се заменят със съкращението „CAVOK“ („Видимост, облаци и време в момента, по-добри от определени стойности или условия“), когато следните условия възникват едновременно по време на наблюдението: а) видимост: 10 km или повече и не е докладвана най-ниската видимост; б) няма облаци от значение за експлоатацията; и в) няма атмосферни условия от значение за въздухоплаването.“"
 17)
 В точка SERA.10001 се добавят следните букви б) и в):
 „б)
 Ако компетентният орган не е предвидил друго, ВС, оборудвани с подходяща двупосочна радиовръзка се свързват между двадесет и четиридесет минути след последния контакт, независимо от неговата цел, просто за да докладват, че полетът протича по план, като това докладване включва идентификация на ВС и израза „Operations normal“ („полетът протича нормално“).
 в)
 Съобщението „Operations normal“ („полетът протича нормално“) се изпраща по връзка „въздух — земя“ на съответния орган за ОВД.“
 18)
 Точки SERA.11001, букви а) и б) и SERA.11005, буква а) се заличават, а SERA.11001 и SERA.11005 се заменят със следното:
 „SERA.11001 Общи положения
 в)
 В случай че за ВС се знае или се смята, че се намира в състояние на спешност, включително ако е обект на посегателство, органите за ОВД му отделят максимално внимание, оказват му съдействие и му осигуряват предимство пред други ВС, според обстоятелствата.
 г)
 Последващите действия по КВД се основават на намеренията на пилота, общото положение на въздушното движение в реално време и динамиката на извънредната ситуация.
 SERA.11005 Посегателство
 аа)
 ВС, което е обект на посегателство, трябва да се опита да въведе код 7500 на транспондера и да съобщи на съответния орган за ОВД всякакви свързани с това важни обстоятелства и за всяко отклонение от текущия полетен план, наложено от обстоятелствата, за да може органът за ОВД да осигури предимство на ВС и да сведе до минимум


text:
възможността от конфликт с други ВС.
 аб)
 Ако ВС е обект на посегателство, пилотът трябва да се опита да приземи ВС възможно най-скоро на най-близкото подходящо летище или на определено летище, посочено от компетентния орган, освен ако положението на борда не налага друго.
 б)
 Когато ВС е обект на посегателство или има съмнения за такова, органите за ОВД реагират своевременно на исканията на ВС. Информацията, свързана с безопасното извършване на полета продължава да се предава и да се предприемат необходимите действия с оглед експедитивно изпълнение на всички етапи от полета, особено на безопасното приземяване на ВС.
 в)
 Когато ВС е обект на посегателство или има съмнения за такова, органите за ОВД, в съответствие с договорените на местно равнище процедури, информират незабавно съответния определен от държавата орган и обменят необходимата информация с оператора на ВС или с посочен негов представител.“
 19)
 Точка SERA.11010 се изменя, както следва:
 а)
 заглавието се заменя със следното:
 „SERA.11010 Отклонено или неидентифицирано ВС“;
 б)
 буква а), точка 3, подточка i) се изменя, както следва:
 „i)
 информира ВС относно неговото местоположение и относно коригиращите действия, които трябва да бъдат предприети. Тази информация се предоставя незабавно, след като органът за ОВД узнае за вероятен прехват или за друга опасност за ВС; както и“.
 20)
 Вмъкват се следните точки SERA.11012 и SERA.11013:
 „SERA.11012 Минимален запас от гориво и извънредна ситуация, свързана с горивото
 а)
 Когато пилотът докладва, че е достигнат минималният запас от гориво, РП информира пилота във възможно най-кратък срок за всички очаквани закъснения или че не се очакват такива.
 б)
 Когато нивото на горивото налага обявяването на бедствие, командирът, в съответствие с SERA.14095, обявява това чрез радиотелефонния сигнал за бедствие („MAYDAY“), за предпочитане изговорен три пъти и последван от естеството на бедствието („FUEL“, т.е. недостиг на гориво).
 SERA.11013 Влошено функциониране на ВС
 а)
 Когато, в резултат от повреда или влошаване на параметрите на навигация, на средствата за връзка, висотомера, системите за управление на полета или други системи, параметрите на експлоатация на ВС не отговарят на стандартите във въздушното пространство, в което то се експлоатира, ЕВС уведомява незабавно органа за КВД. Когато повредата или влошаването на експлоатационните параметри засяга установения минимум за сепарация, РП предприема действия за определяне на друга подходяща сепарация или минимум за сепарация.
 б)
 Влошаване на експлоатационните параметри или повреда на системата за зонална навигация (RNAV)
 Когато дадено ВС не отговаря на изискванията на маршрут или процедура с RNAV, вследствие повреда или влошаване на експлоатационните параметри на системата за RNAV, пилотът иска ново разрешение с други параметри.
 в)
 Влошаване на параметрите на вертикалната навигация, необходими за въздушно пространство с намалени минимуми на вертикална сепарация (RVSM).
 1)
 Пилотът информира КВД във възможно най-кратък срок за всяко обстоятелство, което пречи да бъдат достигнати стандартните параметри за вертикална навигация във въздушно пространство с RVSM. В такъв случай пилотът трябва да получи преработено КВД разрешение преди да започне всякакво отклонение от разрешения маршрут и/или полетно ниво, когато това е възможно. Когато преработено разрешение от КВД не може да бъде получено преди въпросното отклонение, пилотът трябва да получи такова във